《挽节使少保》
宋代·许应龙

衮衣赤舄我公归，共傒登庸翊政机。
枫禁荐颁天语渥，薤歌我叹露华晞。
真王未复青毡旧，亚保空馀紫诰辉。
突兀麒麟图绘处，仰瞻遗像倍歔欷。

作者简介：（1168—1248）福州闽县人，字恭甫。宁宗嘉定元年进士。历籍田令、太学博士。理宗即位，首陈正心为治国平天下之纲领，迁著作郎。出知潮州，训阅军兵，平息盗寇，安抚峒僚，治绩有声。端平初，召为礼部郎官，累官兵部尚书，后以端明殿学士提举洞霄宫。有《东涧集》。